DigiNYT-seurantaryhmä

Aika Ma 2.5.2016 klo 10.30–12.30

Paikka VM Mariankatu 9, nh. Jakovarat

|  |  |  |
| --- | --- | --- |
| Osallistujat | Olli-Pekka Heinonen, pj.  Tuomas Vanhanen  Anna-Maija Karjalainen  Timo Laitinen  Heikki Mannila  Petteri Koponen  Mirjami Laitinen | Riku Jylhänkangas  Janne Kerkelä  Pekka Soini  Hanna Tainio  Ville Peltola  Aleksi Kopponen, siht.  Toni Äikäs, siht. |

1. Edellisen kokouksen muistio

Edellisen kokouksen (13.4.) muistioon ei ollut korjattavaa.

**2 Digitaalisen liiketoiminnan kasvuympäristö -kärkihanke (”Digi2”)**

Kristiina Pietikäinen LVM:stä alusti LVM:n vastuulla olevasta kärkihankkeesta. Käytiin lyhyesti läpi kärkihankkeen osa-alueet ja niiden tilanne sekä yhteenveto edelläkävijäyrityksille kohdistetun kyselyn tuloksista.

Keskustelussa todettiin mm. seuraavaa:

* Osaamiseen liittyvät kysymykset ovat tärkeitä; tietyillä alueilla on vaikea löytää osaajia (esim. tietoturva, kryptologia), myöskään yliopistojen strategiat eivät välttämättä huomioi digitalisaation vaikutuksia
* Ulkomailta tulevien erityisosaajien palkkaamista pitäisi helpottaa ja nopeuttaa
* MyData-operaattorin toiminta pitäisi tavalla tai toisella käynnistää
* Suomen pitää päättää, miten se haluaa suhtautua robotisaatioon; hyödyntämisen ja tehostamiskeinon lisäksi pitää nähdä mahdollisuudet – esim. työtä voi siirtyä halpatuotantomaista takaisin kehittyneisiin maihin
* Kärkihankkeiden välisen yhteistyön tiivistäminen on erittäin kannatettavaa ja tarpeellista
* Massadataa ja siihen liittyvää analytiikkaa pitäisi hyödyntää enemmän myös julkisessa hallinnossa.
* Julkisella sektorilla on paljon dataa; kuka miettii siihen liittyvää arvonluontia?
* Seuraavaan tulevaisuusselontekoon pitäisi liittää digitalisaatio

**3 Digistartti: hankeaihioiden arviointi (Digikiri-selvityksen jatkotoimeksianto)**

Timo Laitinen ja Mikko Kangaspunta kävivät läpi hankeaihioiden arviointiin keskittyneen jatkotoimeksiannon keskeisiä tuloksia. Lisäksi todettiin, että toimeenpanoon liittyvästä Digi Officesta on tehty poliittinen linjaus ja nyt tehdään sen toteutuksen valmistelua, joka on tarkoitus tehdä avoimesti. Asian edistymistä tullaan edelleen seuraamaan DigiNyt-ryhmässä.

Keskustelussa todettiin mm. seuraavaa:

* Lupaprosessien uudistamista pitää katsoa kokonaisuutena, koska samantyyppisiä prosesseja on eri hallinnonaloilla ja virastoissa; samoin robotiikkaa pitää tarkastella yhteisesti
* Jatkotoimeksiannossa tuottavuushyödyltään merkittävimmäksi nostettua asiointialustaa on pohdittu aiemminkin, mutta se ei silloin edennyt – ehkä ajankohta on nyt otollisempi
* Kehityskohteiden tarkastelu oli pitkälti rajattu julkiseen hallintoon, mutta hyötyä tulee väistämättä myös asiakkaille (yritykset, yrittäjät, kansalaiset)
* Digi Officea ei kannata perustaa, ellei sillä ole riittävää toimivaltaa, samoin vastuiden tulee olla selviä
* Digi Officen tulee olla uudenlainen tapa toimia, ei uusi rahoitusinstrumentti vanhojen rinnalle
* Tarvitaan yhteistyötä LVM:n kärkihankkeen ja DigiOfficen välillä, koska kehittämisen kohdealueilla on selviä yhteyksiä.

1. Tulorekisterin (Katre-hanke) tilanne ja jatkosuunnitelmat

Arto Leinonen VM:stä esitteli lyhyesti Tulorekisteri-hankkeen tilanteen ja etenemiseen liittyvän ongelman. Haasteeksi on tullut erityisesti se, että työnantajilta tulorekisteriin vaadittavien tietojen joukko uhkaa kasvaa niin suureksi, ettei ratkaisu tyydytä kaikkia osapuolia.

Keskustelussa todettiin, että tulorekisteri on hyvä esimerkki siitä, mitä eroa on sähköistämisellä ja digitalisaatiolla. Nyt hankkeen lähtökohtana ovat olleet nykyiset tietotarpeet ja -sisällöt, joiden yksinkertaistamiseen ja harmonisoimiseen hankkeella ei ole ollut edes mandaattia.

Ongelmaa yritetään ratkoa lähiaikoina, ettei tulorekisterin käyttöönoton aikataulu vaarantuisi. Tarkoituksena on löytää sellainen kompromissiehdotus, jolla voitaisiin edetä. Tietosisältöön vaikuttavaa lainsäädäntöä on tarkoitus yksinkertaistaa, mutta se vie kuitenkin oman aikansa. Lopuksi todettiin, että tulorekisteri pitää nähdä investointina tulevaisuuteen ja että se yksinkertaistaa työnantajien ilmoitusvelvollisuuksia joka tapauksessa, vaikka tietosisältöön jäisikin vielä monimutkaisuutta, joka olisi ideaalitilanteessa karsittavissa.

1. Omahoito ja digitaaliset arvopalvelut (ODA) -hanke, erityisesti hankintoihin liittyvät näkökohdat

Hanna Nordlund ja Jari Numminen Espoon kaupungin ODA-hankeorgani­saa­tiosta esittelivät lyhyesti hanketta ja sen sisältämien hankintojen etenemistä ja tilannetta. Keskusteltiin hankintojen toteutustavasta ja riskeistä. Hankintojen toteutustavaksi valittua neuvottelumenettelyä osin kyseenalaistettiin, mutta toisaalta sille esitettiin myös perusteita. Joka tapauksessa pidettiin tärkeänä, että myös suurimpia toimijoita pienemmät yritykset pääsisivät mukaan tarjouskilpailuun. Kannustettiin myös ketteryyteen sekä avointa lähdekoodia tukeviin menettelyihin ja ratkaisuihin.

1. Muut asiat

Seuraava kokous torstaina 9.6. klo 10–12